నవయుగ (పత్రిక)

1947 లో మొదలైన మాసపత్రిక నవయుగ. యువజనులు విద్యార్థుల కోసం ప్రత్యేకించిన పత్రికగా తనను తాను పేర్కొంది ఈ పత్రిక. గుంటూరు నుండి ప్రచురిస్తూ, బెజవాడలో ముద్రించిన పత్రిక ఇది. 

 చరిత్ర 
నవయుగను కె.అద్వైత పరబ్రహ్మశాస్త్రి మాసపత్రికగా స్థాపించాడు. ఎస్.వి.నరసయ్య సంపాదకత్వం వహించాడు. గుంటూరు కేంద్రంగా వెలువడిన ఈ పత్రికను విజయవాడలో ప్రజాశక్తి ప్రెస్‌లో ముద్రించేవారు. 1947 మార్చిలో తొలిసంచిక వెలువడింది. రెండవ సంచికలో సంపాదకుడు మారిపోయి ఎ.కె.ఆర్.బి.కోటేశ్వరరావు వచ్చాడు. మూడవ సంచికలో మళ్ళీ ఎస్.వి.నరసయ్య సంపాదకుడిగా చూపించారు. విజయవాడలో యూనివర్సల్ ప్రెస్‌లో ముద్రించారు. ఆగస్టు సంచికకు మళ్ళీ ఎ.కె.ఆర్.బి.కోటేశ్వరరావు సంపాదకుడయ్యాడు. సెప్టెంబరు సంచికలో ఒక సంపాదక వర్గాన్ని ప్రకటించారు. అందులో పై ఇద్దరితో పాటు మరో ముగ్గురి పేర్లను చేర్చారు. సంపాదకుడుగా ఎ.కె.ఆర్.బి.కోటేశ్వరరావునే చూపించారు. ఇలా దాదాపు ప్రతినెలా వీరిద్దరిలో ఎవరో ఒకరు సంపాదకత్వం వహించేవారు. ప్రతి సంచికపై ఆంధ్ర విద్యార్థి యువజన మాసపత్రిక అని ప్రచురించుకునేవారు. ఆ తరువాత దాన్ని ఆంధ్ర యువజన ఫెడరేషన్ వారి పత్రిక అని మార్చారు.

మొదటి రెండు సంచికలను క్రౌన్ సైజులో ముద్రించారు. మూడవ సంచిక నుండి దీన్ని డెమ్మీ సైజుకు మార్చారు. మొదటి సంచికను 2000 కాపీలతో ముద్రించారు. మే సంచిక 3000 కాపీలు ముద్రించారు. 

1948 మార్చి నుండి ఈ పత్రికను పక్షపత్రికగా మార్చారు. 1948 ఏప్రిల్‌లో ఈ పత్రికను నైజాంలో నిషేధించారు. 1948 లో ప్రచురణకర్తగా పరబ్రహ్మశాస్త్రి స్థానంలో ఎన్.వి.నారాయణ వచ్చాడు.

 రచనలు 
పత్రికలో యువతకు సంబంధించిన అంశాలను, యువతకు ఆసక్తి కలిగించే అంశాలనూ ప్రచురించేవారు. జాతీయ, అంతర్జాతీయ వార్తలు, వైజ్ఞానిక వార్తలు, విశేషాలు, గేయాలు, కథలు, వార్తా విశ్లేషణా వ్యాసాలూ ప్రచురించేవారు. సంపాదకీయం ఉండేది. బాలలకు ప్రత్యేకంగా బాలప్రపంచం అనే శీర్షికన కథలు, గేయాలు ప్రచురించేవారు.

తెన్నేటి సూరి రచించిన చిటపటలు అనే బాల బేయాన్ని 1947 ఏప్రిల్ సంచికలో ప్రచురించారు. ఆగస్టు సంచికలో ఆంధ్రుల అభిమాన జాతీయ క్రీడ - ఉప్పుచెర్రు అనే వ్యాసాన్ని ప్రచురించారు. పత్రికలో విమర్శలు ఎక్కువగా ఉండేవి. తీవ్రపదజాలంతో ఉండేవి. సాటి పత్రికలైన ఆంధ్రపత్రిక వంటివాటిని కూడా విమర్శించేది. 1847 ఏప్రిల్ సంచికలో కట్టమంచి రామలింగారెడ్డిని, 1947 మేలో  బందరు ప్రిన్సిపాలునూ తీవ్రంగా విమర్శించింది. 

1947 మే సంచికలో, ఆంధ్రులు ఆశిస్తున్న విశాలాంధ్ర ఎలా ఉండాలో ఊహించి ఒక మ్యాపును ప్రచురించింది.

 ఇదే పేరుతో ఇతర పత్రికలు 

 నవయుగ పేరుతో 1908 ప్రాంతాల్లో మచిలీపట్నం నుండి ఒక పత్రిక వచ్చి ఆ తరువాత ఆగిపోయింది. దీన్ని చిల్లరిగె శ్రీనివాసరావు నడిపాడు.
 1922 నాటికి గుంటూరులో నవయుగ పేరుతో ఒక పత్రిక ప్రచురణలో ఉండేది.

 మూలాలు 

వర్గం:తెలుగు మాసపత్రికలు
వర్గం:గుంటూరు నుండి ప్రచురితమైన తెలుగు పత్రికలు
వర్గం:తెలుగు పక్షపత్రికలు
వర్గం:మూతబడిన తెలుగు పత్రికలు
వర్గం:20 వ శతాబ్దపు తెలుగు పత్రికలు